Evropska nedelja regiona i gradova

**O čemu je reč?**

Evropska nedelja regiona i gradova je četverodnevna manifestacija koja se jednom godišnje održava u Briselu i tokom koje službenici iz regionalnih i gradskih uprava, kao i stručnjaci i predstavnici akademske zajednice, mogu razmenjivati iskustva i znanja u oblasti razvoja regiona i gradova. To je takođe, značajna platforma za politički dijalog o razvoju kohezione politike EU koja doprinosi podizanju svesti donosioca odluka o činjenici da regioni i gradovi imaju važnu ulogu u oblikovanju politika EU. Evropska nedelja regiona i gradova je najveća javna evropska manifestacija te vrste.

**O kakvom se događaju radi?**

Početkom oktobra oko 6000 učesnika i 600 govornika iz cele Evrope i šire, okupiće se u Briselu u okviru programa koji sadrži oko 100 radnih sastanaka, izložbi i događaja namenjenih umrežavanju, čija je tema razvoj regiona i gradova. Program se svake godine prilagođava specifičnim pitanjima koja su na dnevnom redu EU. Učešće na ovom događaju je besplatno.

**Zašto je potrebna „nedelja“ regiona i gradova?**

Regioni i gradovi uključeni su u kreiranje većine politika EU. Podnacionalni nivoi vlasti u EU su odgovorni za trećinu javne potrošnje (2,1 bilijardi evra godišnje) i za dve trećine javnih ulaganja (otprilike 200 milijardi evra), pri čemu se pomenuta sredstva često moraju trošiti u skladu sa pravnim propisima EU.

**Kako je sve počelo?**

Komitet regiona EU, skup regionalnih i lokalnih predstavnika EU, još 2003. godine pozvao je lokalna i regionalna predstavništva pri Evropskoj uniji u Briselu da istovremeno otvore svoja vrata posetiocima u sklopu zajedničke aktivnosti koju su nazvali „Otvoreni dani“ (Open Days). Tokom godina, inicijativa je prerasla u važnu godišnju manifestaciju u koju je uključena Evropska komisiju i ostali akteri.

Događaj je 2016. godine preimenovan u „Evropsku nedelju regiona i gradova“. Raniji naziv „Open Days“ je odbačen kako bi se izbegla zabuna sa događajima pod nazivom „Otvorena vrata“ ili „Otvoreni dan“ koje evropske institucije organizuju u Briselu svake godine oko Dana Evrope tokom maja meseca, kao i sa sličnim događajima koje tim povodom u državama članicama održavaju predstavništva Komisije.

**Ko su organizatori?**

Evropsku nedelju regiona i gradova zajednički organizuju Evropski odbor regiona (OR) i Glavna uprava Evropske komisije za regionalnu i urbanu politiku (GU REGIO). Početkom godine, obično u januaru, objavljuje se takmičenje za izbor partnera. Putem takmičenja bira se više od 200 partnera iz cele Evrope: regioni i gradovi, uglavnom grupisani u tematske konzorcijume (regionalna partnerstva), preduzeća, finansijske institucije, međunarodna udruženja ili akademske ustanove. Partneri imaju obavezu da organizuju seminare od zajedničkog interesa, često u kontekstu realizacije evropskih strukturnih i investicionih fondova i drugih programa EU.

**Od čega se sastoji program?**

Program se zasniva na glavnom sloganu i nizu podtema. Radionice ili debate organizuju partneri koji mogu biti grupisani u tri kategorije: 1) regionalna partnerstva koja čine evropski regioni ili gradovi; 2) partnerske institucije EU; 3) preduzeća, finansijske institucije, lokalna i evropska udruženja. Učesnici i govornici obilaze različita mesta u okviru događaja u Briselu: mesto/a održavanja konferencije, sedišta regionalnih partnera, predstavništva država članica i druge lokacije.

**Šta je „Univerzitet“?**

Ovaj pojam odnosi se na niz radionica koje organizuju Generalni direktorat za regionalnu i urbanu politiku (DG REGIO), Komitet regiona (CoR) i evropske akademske mreže specijalizovane za regionalni razvoj, sa naglaskom na političkoj dimenziji. Univerzitet podiže svest i omogućava razmenu između članova akademske zajednice i regionalnih i lokalnih predstavnika o rezultatima istraživanja na području razvoja regiona i gradova, kao i kohezione politike EU.

Od 2013. godine, u sklopu Univerziteta, organizuje se i „Master Class“ za studente doktorskih studija i mlade istraživače u oblasti regionalne i urbane politike. Cilj je da se odabranoj grupi evropskih studenata doktorskih studija i mladih istraživača unapredi razumevanje kohezione politike EU i potencijala koji ona ima za istraživanje.

**Ko učestvuje u Evropskoj nedelji regiona i gradova?**

Učesnike posebno zanima regionalna i urbana politika, stoga je uglavnom reč o službenicima i zvaničnicima na lokalnom, regionalnom, nacionalnom i evropskom nivou. Prosečan učesnik dolazi iz regionalne ili lokalne vlasti, nije ranije učestvovao u ovoj manifestaciji, odnosno u Brisel je doputovao upravo zbog učešća u Evropskoj nedelji regiona i gradova.

**Kako Evropska nedelja regiona i gradova podstiče lokalne događaje širom Evrope?**

U kontekstu Evropske nedelje regiona i gradova koja se održava u Briselu sva regionalna partnerstva se pozivaju da organiziraju lokalni događaj u okviru inicijative „Evropa u mom regionu/gradu“ u vidu dijaloga sa građanima ili političke debate, kao i da u njega uključe člana Evropskog odbora regiona. Cilj dijaloga sa građanima je da se saslušaju njihovi stavovi i da se direktno izveštava o debatama koje se odvijaju u gradovima i regionima.

Lokalni događaji namenjeni su velikom broju učesnika, uključujući opštu javnost, tvorce politika, stručnjake, lokalne i regionalne vlasti i medije, kako bi se podigla svest o uticajima politika EU u regionima i gradovima.

**Kakav je uticaj Evropske nedelje regiona i gradova?**

Uticaj manifestacije sistematski se vrednuje od samog početka. Učesnici su posebno važnim za svoje profesionalno upravljanje EU fondovima istakli korisne informacije koje su dobili od institucija EU, kao i umrežavanje sa kolegama iz drugih zemalja. Važnost manifestacije dokazuje i njen značajan odjek u medijima. Već godinama oko 300 novinara iz štampanih, radio-televizijskih i internet medija iz cele Evrope dolazi u Brisel kako bi pratili ovu manifestaciju.